Mi ara nwali agemmuḍ n useqsi-ya, ad naf amur ameqqran n yiselmaden i d-yerran fell-as, fernen tiririt ih, amḍan-nsen 14/20, imi amselɣu wis 5 yesegza-d: « yal tagzemt tettawi-d ɣef yiwen n uḥric deg usenfar akken ad yishil i unelmad, ad yegzu asenfar akken ad t-id-yaru akken iwata ». Amselɣu wis 07 : « igerrez acku iḍrisen d yirmad ddan d lebɣi n yinelmaden, d ayen i ten-yettɛawanen akken ad xedmen isenfaren-nsen ». Amur-nniḍen n yiselmaden 6/20, fernen tiririt ala, yenna-d umselɣu wis 15: « llan kra ddan wiyiḍ ur ddin ara ». Amselɣu wis 17 yura-d : « llant kra n temsirin am ‘Amyag amsukkay akked arumsukkay, arawsan, ur sɛin ara akk assaɣ usenfar wala d uswir n unelmad ».